Guvernul investește 170 de milioane de euro pe digitalizare. Aplicația care îi scapă pe români de cozile de la ghișee
- Cristian Raducanu
- 15 martie 2024, 19:15
Ministrul Cercetării, Inovării și Digitalizării, Bogdan Ivan, promite contribuabililor români că până la finalul anului vor scapă de birocrația excesivă și o îmbunătățire a serviciilor oferite de stat. Ministerul Digitalizării lucrează la o aplicație unică prin care serviciile statului vor putea fi accesate mult mai ușor.
Ministerul Digitalizării lucrează la "aplicația unică"
Pentru digitalizarea serviciilor ministerul Digitalizării a atras 170 de milioane de euro din fonduri europene. Bani care vor fi utilizați pentru dezvoltarea aplicației. Totodată, ministrul Bogdan Ivan a declarat vineri 15 martie că ne așteaptă "o perioadă de transformare a administraţiei prin migrarea "spre servicii publice din format exclusiv fizic în format hibrid şi online".
Ministerul Digializării va organiza până la finalul acestei luni o licitație publică pentru renegocierea cloud-ului guvernamental și a arhitecturii de cloud.
"În momentul de faţă pregătim o schimbare radicală în paradigma administraţiei publice din România, pentru că ne-am săturat cu toţii de acea cerere care trebuie depusă online la ghişeul nr. 3 de la etajul II.
În urma renegocierii cloud-ului guvernamental şi a arhitecturii de cloud, suntem în stadiul în care Comisia Europeană a dat undă verde pentru a avea această arhitectură extrem de importantă şi în luna martie o să scoatem în licitaţie publică cloud-ul guvernamental", a declarat Bogdan Ivan, ministrul Cercetării.
Inovație digitală
Săptămâna viitoare ar urma să fie semnat contractul pentru aplicația unică. O inovație digitală care poate stoca datele de identificare ale contribuabililor. Totodată le permite acestora să plătească anumite taxe fără a mai fi nevoiți să se deplaseze la ghișee.
"În acelaşi timp, săptămâna viitoare o să semnăm contractul pentru aplicaţia unică a statului român. Adică un singur loc în care să avem documentele de identitate sau să putem să plătim unele taxe. Mai simplu spus, să aducem statul la un click distanţă pentru fiecare român", a declarat Bogdan Ivan.
În privința serviciilor digitalizate, minstrul Digitalizării a subliniat că România este pe ultimul loc din Uniunea Europeană pe anumite segmente ale serviciilor publice.
"Cloud-ul guvernamental, platforma de interoperabilitate a datelor, migrarea serviciilor într-o singură aplicaţie reprezintă partea nevăzută a tot ceea ce înseamnă arhitectura sistemului digital al administraţiei din România.
Sunt lucruri pe care alte state le-au început acum 20 de ani, noi am început acum un an să facem această tranziţie. Şi eu sunt la fel de frustrat atunci când văd că în relaţie cu foarte multe autorităţi ale statului trebuie să mergi cu dosarul cu şină şi cu formatul de hârtie", a adăugat ministrul Digitalizării.
Aplicația unică ar urma să fie implementată până la finalul anului. Asta în cazul în care nu apar situații neprevăzute. Prin urmare, până la finalul lunii decembrie fiecare român ar trebuie să aibă în format digital, "permisul, pașaportul sau actele de studii, documente care ar urma să fie asociate cu cardurile bancare", potrivit Agerpres.